
Gandia, 7 de setembre de 2026


El campus de Gandia dona la benvinguda al seu 
nou estudiantat amb la Jornada d'Acollida

Més de 400 estudiants de nou ingrés, un centenar més que el curs passat.

La Jornada d'Acollida està dirigida especialment als qui comencen els seus estudis.

El campus de Gandia de la Universitat Politècnica de València (UPV) ha celebrat la Jornada d'Acollida una sessió que marca l'inici del curs acadèmic 2026-2027 i que té com a principal objectiu acompanyar el nou estudiantat durant el seu primer dia en la universitat.

Davant una Aula Magna repleta, el director del campus, Vicenç Almenar ha donat les gràcies al nou alumnat “per haver-nos triat”. Aquest curs, “el campus de Gandia de la UPV suma més de 400 estudiants de nou ingrés, un centenar més que el curs passat”, ha subratllat. Durant la seua intervenció, el director del campus també ha volgut oferir uns consells al nou estudiantat, entre ells, assistir a classe i buscar ajuda en el professorat i en els companys i companyes quan el necessiten.

En eixa línia, el vicerector de Planificació, Estudis, Qualitat i Acreditació, José Pedro García, ha declarat que “la UPV posa a la vostra disposició una sèrie de recursos” per a facilitar la incorporació de l'alumnat a la vida universitària.

Els primers dies al campus

I és que, els primers dies en la universitat són fonamentals per a facilitar l'adaptació del nou estudiantat. “Volem que l'alumnat se senta acompanyat des del primer moment i sàpia on pot acudir quan tinga un dubte”, ha destacat Marina Alonso, responsable del programa PIAE+ de la UPV.

És per això que la Jornada d'Acollida està dirigida especialment als qui comencen els seus estudis de grau. Al llarg de la sessió, el nou alumnat coneix el centre universitari i rep informació sobre el funcionament acadèmic del grau triat, les principals eines digitals de la UPV o el Pla Integral d'Acompanyament a l'Estudiant, PIAE+.

La jornada compta també amb la participació d'estudiants tutors, que acompanyen el nou alumnat durant la seua incorporació al campus. Segons Candela, “han començat amb molta energia i se'ls veu amb ganes de participar en les activitats”. Diego, també estudiant-tutor, ha comentat que “sé com és de difícil arribar a la Universitat sense conèixer ningú i tindre una figura pròxima com la de l'estudiant-tutor és molt important”.

Entre el nou estudiantat del campus de Gandia de la UPV es troba Ariadne, qui ha triat cursar el grau en Comunicació Audiovisual. “Vaig vindre a les Jornades de Portes Obertes i em va agradar molt el campus, l'ambient i la carrera que estudiaré”, ha explicat. 

Minerva i Carmen, per part seua, comparteixen pis a València i es desplaçaran diàriament fins a Gandia per a estudiar, respectivament, el grau en Enginyeria de Tecnologies de Telecomunicació, So i Imatge i el grau en Ciències Ambientals. “Volia estudiar en la UPV i em vaig dir: per què no anar a Gandia?”, han assenyalat.

Pròxima cita: Fira de Serveis

Com a complement a la Jornada d'Acollida, “s'han organitzat visites a la Biblioteca del campus i la Fira de Serveis”, ha avançat la subdirectora d'Estudiantat i Ordenació Docent d'Àmbit Tecnològic, Amparo Girona.

La Fira de Serveis se celebrarà el pròxim 17 de setembre en les instal·lacions del campus de Gandia de la UPV. Una jornada en què “l'alumnat podrà conèixer de primera mà els recursos disponibles en àmbits com la biblioteca, l'oferta esportiva, les associacions o els serveis de pràctiques i ocupació”, ha explicat Amparo Girona. 

La Jornada d'Acollida, dirigida als qui comencen els seus estudis de grau al campus de Gandia de la UPV i en la qual ha participat Polímono, ha conclòs amb una activitat lúdica organitzada per la Delegació d'Estudiants. La proposta ha permès al nou estudiantat continuar coneixent els seus companys i companyes en un ambient distès abans de l'inici de les classes.

